Vyf weer vas ná groep uit aanhouding ontsnapArgieffoto Kol. Sabata Mokgwabone, woordvoerder van die polisie, het gesê die verdagtes is Maandagmiddag in Stella in hegtenis geneem nadat daar inligting ontvang is oor waar hulle hulle moontlik kon bevind. ŉ Vuurwapen en twee selfone wat van ŉ polisiebeampte gesteel is, is glo in hul besit gevind. Volgens Mokgwabone het die verdagtes omstreeks 18:00 Sondag ontsnap nadat hulle ŉ polisiebeampte oorval en sy dienspistool by hom afgeneem het. Die verdagtes, Sunnyboy Kealeboga Mokgosi (21), Thabang Gilbert Tladi (20), Thabang Sox Jacob Mosweu (18), Thabo Moreki (19) en Thabang William Montwedi (19), staan reeds tereg op verskeie aanklagte waaronder roof en moord. Mokgwabone het gesê die polisie soek intussen steeds na die sesde verdagte, Thabo Moreki. Die ander vyf verdagtes sal na verwagting binnekort in die Atamelang-landdroshof verskyn op aanklag van ontsnapping uit aanhouding. ŉ Interne ondersoek word intussen gedoen om te bepaal hoe die verdagtes daarin geslaag het om te ontsnap.